Яшчэ ў 2009 годзе, які быў аб’яўлены Годам роднай зямлі, настаўніца зрабіла з вучнямі шмат карысных спраў для ўшанавання Заводскага раёна. Многія гады ў гімназіі рэалізоўваецца праект “Памяць сэрца”, у рамках якога створаны 28 навуковых работ, аўдыя-, відэаматэрыялы, малюнкі, распрацаваны экскурсіі, гульні. Асаблівае месца ў рабоце адводзіцца тэме Вялікай Айчыннай вайны. Недалёка ад гімназіі, на вуліцы Ташкенцкай, была ўсталявана мемарыяльная дошка ў гонар Зіновія Рыгоравіча Калабанава — у доме, дзе жыў ветэран. Праект працягваецца. У яго ўключыліся прадстаўнікі калегіяльнага органа тэрытарыяльнага самакіравання на чале са старшынёй Барысам Анатольевічам Герашчанкам, які разам з вучнямі і адміністрацыяй змагаюцца за прысваенне скверу каля гімназіі і адной з вуліц Заводскага раёна імя З.Р.Калабанава. Сумеснымі намаганнямі ўжо высаджаны дрэўцы ў скверыку каля гімназіі, праводзяцца рэгулярныя суботнікі. Акрамя таго, плануецца стварэнне кінафільма пра легендарнага танкіста-аса і ўстанаўленне помніка герою.